Qədim yurdda yeni bayram yaşandı

Reportyor hadisələrdən
yazarkən gərək özünü
büruzə verməsin. Amma I Avropa Oyunlarının məşəl
estafetini müşayiət edərkən
Vətənlə bağlı ruha hakim kəsilən poetik
fikirlərin əsirinə çevrilir,
kövrək duyğulardan yaxa
qurtara bilmirsən. Şəhərdən-şəhərə
getdikcə on minlərlə insanın sonsuz sevincinin şahidi olursan,
üzündə təbəssüm çiçəkləyən
məktəbli, tələbə, müəllim, müxtəlif
yaş və peşə sahiblərinin, hətta
təqaüdçülərin belə, Oyunların məşəlini
alqışlamağa gəldiklərini görəndə hiss edirsən ki, Vətən
bir boy da
ucalıb, yeni qüdrət sahibi olub və səni
də, milyonlarla insanı da
şöhrətin zirvəsinə qanadlandırıb.

Məşəl estafetinin növbəti ünvanında - Şabrandayıq. Bu qədim şəhərin
küçələrinə qədəm qoyanda burada da gördük
ki, sevincin həddi yoxdur. Hamı sonsuz qürur hissi keçirir. Başqa rayon
və şəhərlərdə
olduğu kimi, Şabranda da hamı dəstə-dəstə
məşəli qarşılamaq
üçün yürüşün
marşrutu boyu yollara düzülmüşdü.

Rayon sakini Fidan Fərzəliyeva
I Avropa Oyunlarının
məşəlini qarşılamağa
necə hazırlaşdıqlarından
həvəslə danışdı:

- Bu möhtəşəm tədbiri
alnıaçıq, üzüağ
qarşılamaq üçün
xeyli iş görmüşük, bacardığımızı
etmişik. Yerli hakimiyyət “Abad Şabran məşəli”
çağırışı ilə rayon əhalisinə
müraciət edəndə
hamımız təşəbbüsə
ürəkdən qoşulduq,
abadlıq işlərində
könüllü iştirak
etdik. Artıq neçə həftədir
ki, rayonda iməciliklər keçiririk,
yollarda, istirahət parklarında səliqə-sahman
yaradırıq.

Həmsöhbətimizdən ayrılıb Şabranın
cənub girişinə
tərəf addımlayırıq. Vaxt yaxınlaşdıqca
yol boyu gözləyənlərin intizarı
da artırdı.
Başqa bir rayon sakini Rəna Məmmədova dedi ki, Azərbaycanın möhtəşəm idman
tədbirinə ev sahibliyi edəcəyinə çox
sevinir. O, alov haqqında qədim adət-ənənəmizdən söhbət açdı:
“Biz alovdan yalnız
ocaq qalayıb isinmək üçün
istifadə etməmişik.
Onunla sevincimizi, kədərimizi
ifadə etmişik, ona acı-ağrımızı
ötürmüşük. Hüzn mərasimi düşən qapıda tonqal yandırmışıq,
Novruzun Od
çərşənbəsində tonqalların üstündən
tullanıb azarımızı-bezarımızı
tökmüşük. Yadınızdadırsa,
1990-cı ilin qanlı
Yanvar günlərində
Naxçıvanda Türkiyə
ilə sərhəd boyu tonqallar alovlandı. Və Arazın
o biri tayında alışan cavab tonqalları ilə qardaşlarımız bizim
alov harayımıza, dərdimizə şərik
olduqlarını bildirdilər.
Alovun dili ilə biz bir-birimizin dərdinə şərik olduq, təskinlik verdik”.

Biz də Rəna xanıma qədim Yunanıstanda odu Allahlardan oğurlayıb insanlara gətirən Prometeyin çarmıxa çəkilməsindən və
hələ Miladi tarixdən min il
əvvəl insanların
bu məşəlləri
sülh, azadlıq rəmzi kimi daşımasından danışdıq.
Dedik ki, bu gün Şabranda
gözlədiyimiz məşəlin
yaşı da 3 min ildən az
deyil.

Ətrafımıza toplaşanların, söhbətimizə
qatılanların sayı
artırdı. Özünü
həmkarımız kimi
təqdim edən Çingiz Xalidoğlu isə qürur hissi ilə Şabranın tarixindən
söz açdı:

- Şabranın ərazisində
xalqımızın tarixi
keçmişini, mədəni
və mənəvi yaddaşını qoruyan,
özündə yaşadan
çoxlu abidələr
var. Dünya əhəmiyyətli
Çıraqqala memarlıq
abidəsinin, “Şabran
şəhəri” tarixi
qoruğunun yaşı
minilliklərə gedib
çıxır. Çıraqqala əsasən istehkam məqsədilə Sasani hökmdarları tərəfindən
IV-VI əsrlərdə tikilmişdir.
Buradan geniş bir ərazini nəzarət altında saxlamaq, düşmənin gəlməsini
tonqallar vasitəsilə
əvvəlcədən xəbər
vermək mümkün
olub. Sonralar elə bu məqsədlə həmin
qayanın üstündə
möhtəşəm qala
tikilmişdir. Onun indi
salamat qalan ən uca bürcündə
tonqal qalanarmış.
Bu qala Xəzər
dənizindən Babadağın
ətəklərinə qədər
uzanan səddin üç böyük qalasından biri olub. Yəni, dediyiniz kimi,
alov bizim üçün həqiqətən
də, böyük məna kəsb edir. Bu gün Şabrana gətirilən məşəl tamamilə
fərqli məzmun kəsb etsə də, onun min il əvvəl bu torpaqda yanan
məşəllərlə, tonqallarla bir doğmalığı, yaxınlığı
var. Necə deyərlər,
bir növ bu gün Şabranda
alışan məşəl
min il əvvəl bu ərazilərdə qalanmış tonqalların
davamıdır.

Bu da məşəl
karvanı. İlk olaraq məşəli
əməkdar məşqçi
Telman Bayramov qəbul edir. Beləliklə, Xaçmazdan gətirilən
məşəl Oyunların
rəmzi qapısında
alışaraq öz adını Şabranın
da tarixinə yazır.

Qət ediləcək məsafə
2,3 kilometrdir. Alqış sədaları altında estafeti başlayan məşəlçilər onu
bir-birinə ötürərək
Rəsulzadə küçəsinə
çıxırlar. Onları müşayiət
edən alqış sədaları səngimir.
Sürəkli alqışların
altında məşqçi
Yasəf Quliyev, üçqat Avropa və birqat dünya çempionu Nərmin Ağamalıyeva,
məşqçilər Mahir
Ağamalıyev və
Rahib Babayev, idman ustası Elmar Fərzəliyev məşəli bir-birinə
ötürərək estafetin
sonuna - Zərifə Əliyeva küçəsində
quraşdırılan xüsusi
səhnəyə gəlib
çatırlar. Əməkdar məşqçi Asif Abdullayev alqış sədaları altında səhnəyə qalxır.
Məşəldən götürülən alovla rəmzi çıraq yandırılır
və Oyunların sonunadək saxlanması üçün Heydər
Əliyev Mərkəzinə
təhvil verilir.

Sonra konsert başlanır. Mahnılararası fasilələrdə bir daha şabranlıların
fikrini öyrənmək
üçün onlara
yaxınlaşırıq. Kəmalə Süleymanova
öz fikrini belə bildirir:

- Bəli, ölkəmiz təkcə iqtisadi sahədə deyil, idman sahəsində də birincilər sırasında olduğunu
sübut etdi. Azərbaycan indiyədək bu qədər əzəmətli,
qüdrətli olmamışdır.
Bütün bunlar hamımızda
qürur hissi doğurur.

Vaqif Ağaverdiyev isə deyir ki, Şabran
müasir görünüşü,
zamanın tələblərinə
uyğun inkişafı
və əldə etdiyi nailiyyətlərlə
seçilən rayonlardandır:
“Regionların inkişafı
ilə bağlı qəbul olunmuş dövlət proqramlarında
Şabran üzrə nəzərdə tutulan tədbirlərin icrası
rayonumuzun simasını
büsbütün dəyişib.
Yeni istehsal müəssisələri,
sosial obyektlər açılıb, müasir
infrastruktur yaradılıb.
I Avropa Oyunlarının
məşəlinin Şabranı
ziyarət etməsi isə hər bır rayon sakinin həyatında unudulmaz hadisədir, bu anlar yaddaşlarda uzun müddət yaşayacaq qeyri-adi bayram təntənəsidir”.

Mərasimin sonunda
şabranlılar məşəli alqış sədaları
altında Siyəzən rayonuna yola saldılar.

Bahadur İMANQULİYEV,

Akif ƏLİYEV,

Azərbaycan. - 2015.- 5 iyun.- S. 6.